Къэббалъкъгипсыр гъуэгу тоувэ
Кавказ Ищхъэрэм и инвестицэ проект нэхъ ин дыдэхэм ящыщу CIPSELL сату маркэ (дамыгъэ) зиIэ псэуалъапхъэхэр къыщIэзыгъэкIыну «Къэббалъкъгипс» ООО заводыр дызыхуэкIуэ мазэм ирагъэжьэнущ.
Компанием и мурадщ игъэхьэзыр продукцэ лIэужьыгъуэхэм хигъэхъуэну. Абы папщIэ зэкIэрызышхэ гипсхэм щелэжь, гипс плитэхэр, панелхэр щагъэж заводищрэ щахьэж карьеррэ яухуащ. Къэрал щIыб экономикэ банкым а Iуэхум сом меларди 5-м нэблагъэ хилъхьащ.
Проектым зэрыщыубзыхуам тету, нэхъапэми хуэдэу, зэрызэпрахукI плитэхэр ягъэхьэзырынущ, иджы абыхэм я Iувагъыр миллиметри 100-м хуагъэкIуэнущ. Апхуэдэу предприятэм и мурадщ IэкIи техникэкIи къагъэсэбэп гипс зэхэлъхэр, гипс панелхэр, пкъыгъуэхэр щызэпкъралъхьэкIэ зыхуей гипс клейхэр, блынхэм, лъэгухэм ирахьэлIэ гипс гъущэхэр, нэгъуэщIхэри къыщIигъэкIыну. Дуней псом къыщыпэхъун щымыIэ технологие къагъэсэбэпынущ.
«Къэббалъкъгипс» ООО-р гипс мывэ къыщIэхыпIэ зиIэжу Урысейм ит предприятэ зыбжанэм ящыщщ. Абы и хэщIапIэр Тырныауз къалэм километр 25-рэ нэхъ пэмыжыжьэу Бейдыдж къуажэм хуозэ. Мы зэкIэ къызэрахутамкIэ, и гъэтIылъыгъэхэр тонн мелуан 25-рэ мэхъу. IэщIагъэлIхэм къызэрабжамкIэ, IэнатIэщIэхэр я лъэщагъ псомкIи ирагъажьэмэ, илъэсым гипсу тонн мин 500-м нэс къахущIэгъэкIынущ. «Гипсель»-м техникэ IуэхухэмкIэ и унафэщI Тохаев Хьисэ къызэрыджиIамкIэ, а гъэтIылъыгъэхэр илъэс гъунэгъухэм яхурикъунущ, къыщIэхыпIэм адэкIи зрагъэубгъунущ.
ЗэкIэрызышхэ гипс зэхэлъым хуэдэу жэщ-махуэм тонн 200 фIэкIа къыщIамыгъэкIыу щытамэ, дяпэкIэ ар миным нагъэсынущ. Гипс панелхэр щагъэхьэзыр цехым метр зэбгъузэнатIэ мелуани 3 илъэсым щагъэжынущ. ЦIыху 400-м нэблагъэ къащтэну траухуащ, мыгувэу ахэр лэжьыгъэм хуэгъэхьэзырын щIадзэнущ. Предприятэм и унафэщIхэм къызэралъытэмкIэ, дяпэкIэ нэхъыбэ кърашэлIэну къапэщытщ. ФIагъым щыкIэлъыплъын, гъэунэхуныгъэхэр щрагъэкIуэкIын папщIэ, иджырей IэмэпсымэхэмкIэ гъэпса щIэныгъэ-къэхутакIуэ лабораторэ къызэрагъэпэщыну, еджапIэ центр къызэIуахыну я мурадщ.
Къэрал экономикэ банкым и лIыкIуэхэр 2010 гъэм предприятэм къэкIуауэ щытащ, иджы мы махуэхэм «Гипсель» заводым и цех псоми я щытыкIэм, ахэр лэжьыгъэм зэрыхуэхьэзырым зыхагъэгъуэзащ. Банкым щIыуэпсхэмрэ ухуэныгъэмкIэ и дирекцэм и унафэщI Валитов Ильгиз къигъэлъэгъуащ зи къыщIэхыпIэ зиIэжу нэгъуэщI къэралхэм я маркэхэм (дамыгъэхэм) япэхъун продукцэ зыгъэхьэзырыж IэнатIэ куэд нобэкIэ Урысейм зэрыщымыIэр.
— «Адрейхэм ехьэехуэ, псом япэу, щIэупщIэ зиIэну продукцэ вгъэхьэзырыну дыщогугъ», — къыхигъэщащ абы.
Урысейм и компаниеу 10-м нэблагъэм «Къэббалъкъгипс» ООО-м зэгурыIуэныгъэхэр дращIылIащ. Абыхэм гипс плитэхэр ящэхунущ. Предприятэм и унафэщIхэм къызэралъытэмкIэ, къэралым гипсым щелэжь и IэнатIэ нэхъыфIу 10-м яхыхьэнымкIэ я заводым Iэмал псори иIэщ.
Тарим Алисэ.
